Kommissionens forordning (EF) nr. 2294/2001

af 26. november 2001

om fastsættelse af visse vejledende mængder og af individuelle lofter for udstedelsen af licenser for indførsel af bananer til Fællesskabet i første kvartal af 2002 i forbindelse med toldkontingenterne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 216/2001(2), særlig artikel 20, og

ud fra følgende betragtninger:

(1) I henhold til artikel 14, stk. 1, i Kommissionens forordning (EF) nr. 896/2001 af 7. maj 2001 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF(3), ændret ved forordning (EF) nr. 1613/2001(4), kan der fastsættes en vejledende mængde, som udtrykkes ved en fast procentdel af de mængder, der er disponible for hvert af toldkontingenterne, for udstedelsen af importlicenser for hvert af de første tre kvartaler i året.

(2) En gennemgang af oplysningerne dels om de mængder bananer, der blev afsat i Fællesskabet i 2001, især de faktiske indførsler i første kvartal, dels om den forventede forsyning og det forventede forbrug på fællesskabsmarkedet i samme første kvartal af 2002, viser, at det med henblik på en tilfredsstillende forsyning af hele Fællesskabet er nødvendigt at fastsætte en vejledende mængde for toldkontingent A og B på 27 % af disse to toldkontingenter sammenlagt og en vejledende mængde for toldkontingent C på 26 % af den del af kontingentet, der er tildelt de traditionelle importører, og på 8 % af den del af kontingentet, der er tildelt de ikke-traditionelle importører. Denne foranstaltning gør det muligt at sikre en fortsat handel mellem produktions- og afsætningsleddene.

(3) På basis af samme oplysninger bør der i henhold til artikel 14, stk. 2, i forordning (EF) nr. 896/2001 fastsættes den maksimale mængde, for hvilken hver importør kan indgive ansøgning om licens for første kvartal af 2002.

(4) Fastsættelsen af de vejledende mængder og af de maksimale mængder tager ligeledes hensyn til den ændring af toldkontingentmængden, som Rådet vil kunne vedtage med virkning fra 1. januar 2002.

(5) Bestemmelserne i denne forordning foregriber ikke eventuelle foranstaltninger, som enten Rådet eller Kommissionen senere måtte vedtage, og importørerne kan ikke påberåbe sig disse bestemmelser som grundlag for berettigede forventninger.

(6) Bestemmelserne i denne forordning bør straks træde i kraft inden begyndelsen af perioden for indgivelse af licensansøgninger for første kvartal af 2002.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Den vejledende mængde i artikel 14, stk. 1, i forordning (EF) nr. 896/2001 for indførsel af bananer i forbindelse med toldkontingenterne, jf. artikel 18 i forordning (EØF) nr. 404/93, fastsættes for første kvartal af 2002 til:

- 27 % af de mængder, der er disponible for de traditionelle importører og for de ikke-traditionelle importører under toldkontingent A og B

- 26 % af de mængder, der er disponible for de traditionelle importører under toldkontingent C

- 8 % af de mængder, der er disponible for de ikke-traditionelle importører under 1 toldkontingent C.

Artikel 2

1. Den godkendte mængde for hver traditionel importør under toldkontingent A og B, jf. artikel i 14, stk. 2, i forordning (EF) nr. 896/2001, fastsættes for første kvartal af 2002 til 27 % af den referencemængde, der er fastsat i henhold til artikel 4 og 5 i samme forordning.

2. Den godkendte mængde for hver ikke-traditionel importør under toldkontingent A og B, jf. artikel 14, stk. 2, i forordning (EF) nr. 896/2001, fastsættes for første kvartal af 2002 til 27 % af den mængde, der er fastlagt for og givet meddelelse om til den enkelte importør i henhold til artikel 9, stk. 3, i samme forordning.

3. Den godkendte mængde for hver traditionel importør under toldkontingent C, jf. artikel 14, stk. 2, i forordning (EF) nr. 896/2001, fastsættes for første kvartal af 2002 til 26 % af den referencemængde, der er fastsat i henhold til artikel 4 og 5 i samme forordning.

4. Den godkendte mængde for hver ikke-traditionel importør under toldkontingent C, jf. artikel 14, stk. 2, i forordning (EF) nr. 896/2001, fastsættes for første kvartal af 2002 til 8 % af den mængde, der er fastlagt for og givet meddelelse om til den enkelte importør i henhold til artikel 9, stk. 3, i samme forordning.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. november 2001.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 31 af 2.2.2001, s. 2.

(3) EFT L 126 af 8.5.2001, s. 6.

(4) EFT L 214 af 8.8.2001, s. 19.